Mazurek, Milan, poslanec NR SR (2022-05-11):
Ďakujem pekne. Myslím, že po včerajšku si môžem pomôcť slovami veľkého štátnika a zrejme osobnosti slovenského parlamentarizmu predsedu výboru pre obranu a bezpečnosť, že tu prebehla deratizácia fašistických politických kríz z hnutia OĽANO, lebo tu nie sú, a zrejme tieto výroky budeme štandardne používať v politickom zápase aj do budúcna, lebo takúto laťku tu Igor Matovič s týmto primitívom bežne nastavujú, čiže takým nejakým spôsobom bude od teraz parlament komunikovať, a som rád, že politické krysy dnes ukázali opäť národu za čo ho majú. Návrh, aby sme zakomponovali právo využívať hotovosť do ústavy je niečo, s čím nemôže mať problém nikto, kto si váži demokraciu, ľudské práva a základné právo človeka existovať ako slobodná ľudská bytosť, ktorej vláda nemôže vstupovať do každého aspektu jeho života a jeho životných rozhodnutí. Práve udalosti, ktoré sme videli v Kanade, udalosti, ktoré prezentuje Európska komisia, to, čo sa deje v Číne, to, čo sa jednoducho deje po celom svete nám ukazuje, že hotovosť by mala byť v ústave zakomponovaná ako právo každého jednotlivca. Pretože kanadské udalosti, kedy sa osoby, ktoré nechceli rešpektovať tie šialené protipandemické opatrenia spočívajúce v povinnom očkovaní, ak chceli ísť normálne do práce, ukazujú, kam dokáže totalitná, zvrátená, zvrhlá vláda pri presadzovaní svojich totalitných chúťok zájsť. Kanadský premiér Justin Trudeau podpísal nejaký špeciálny zákon, ktorým protestujúcim kamionistom a mnohým miliónom občanov z celej Kanady rozhodol o tom, že v prípade, že budú protestovať až veľmi, že sa budú veľmi vzpierať tomu kanadskému návrhu, tomu kanadskému príkazu, aby sa zaočkovali, tak im jednoducho môžu vypnúť účty v bankách. A toto sa reálne stalo. Mnohým tým kamionistom, mnohým tým ľuďom normálne kanadská vláda vypla účet v bankách, zmrazila ho, nemohli ho používať. Všetci sa tvárili, že je všetko v poriadku, veď to predsa náš demokratický vyspelý západný spojenec, ktorý by nikdy nepoužíval, neaplikoval fašistické totalitné metódy do praxe, keď vládne vo svojom vlastnom štáte. No, ale práve opak je pravdou. Opak je pravdou. To, čo by sme čakali od Číny, sa deje v Kanade. To, čo sme videli, ukazuje na to, že keby tí občania Kanady nemali právo využívať hotovosť a existovali len elektronické peniaze, k čomu postupne smeruje aj Európska únia, tak by skončili úplne vybavení. Oni by si reálne nemohli kúpiť jedlo. Reálne by nemali za čo nakŕmiť svoje deti. Oni by reálne skončili niekde na ulici a mohli prosiť ostatných o nejakú milosť. A toto je snáď tvár spoločnosti, ku ktorej chceme dospieť? Toto je tvár spoločnosti, ku ktorej chceme, aby sa aj Slovenská republika postupne posunula? Viete dobre, že Európska komisia výrazne tlačí na prijatie digitálneho eura. Nie je to už len nejaká rozprávka, nie je to nejaký hoax, nejaká konšpiračná teória, je to tvrdá realita. Digitálne euro. V Číne digitálny jüan. A tak to postupne prebieha na celom svete táto premena menového systému k čoraz väčšej a väčšej digitalizácii prakticky každej jednej platby. Hotovosť sa dostáva úplne na okraj a keby išlo o nejaký dobrovoľný proces, že ľudia chcú platiť nejakými kartami, hodinkami, nálepkami, pre mňa za mňa hoc čím, tak je to v poriadku. Ale stále ak majú tú možnosť zaplatiť niekde tou mincou alebo tou papierovou bankovkou, tak je to stále o ich možnosti a majú to slobodné právo. Ak však dôjdeme k bodu, že sa vlády rozhodnú, že tú hotovosť úplne obmedzia a ostaneme len v rovine elektronických platieb, dostávajú sa občania každého jedného štátu, kde takáto vec je zavedená do praxe, do absolútnej totalitnej neslobody. Dostávajú sa do područia svojvôle akéhokoľvek politika, ktorý sa nejakým zvráteným spôsobom v konkrétnom momente rozhodne, že týmto skupinám ľudí vypne nejakú ich platobnú kartu, nejaký ich platobný účet, a títo ľudia skončili. Títo ľudia úplne skončili. Dostali sa do ekonomického otroctva, v ktorom nemajú absolútne na výber. A my sa snažíme tomuto predísť. Snažíme sa predísť akejkoľvek možnosti, aby sme do tejto dystopickej budúcnosti raz dospeli. Preto, ak bude v ústave priamo zakomponované právo používať hotovosť, aby vláda nemohla prísť s nejakým jednoduchým návrhom zákona, ktorý si tu jednoduchou väčšinou v Národnej rade schváli, že hotovosť bude obmedzená, aby občania aj Slovenskej republiky naďalej mali právo byť slobodnými ľuďmi. Aby ich fakt štát nemohol zo dňa na deň pripraviť o všetko. Vieme, že v Číne to asi ľudí čaká. Ten systém sociálnych kreditov tam postupne rozšíria úplne všade, ten systém digitálnej meny bude taktiež zrejme úplným štandardom a postupne tí ľudia stratia právo na hotovosť. A ten totalitný režim to robí cielene, pretože je to fantastická príležitosť ako získať absolútnu dominantnú kontrolu nad tým obyvateľstvom. My vieme veľmi dobre, prečo to čínska komunistická strana robí. Lebo chcú mať to obyvateľstvo pod absolútnou kontrolou, preto je logické, že sa zbavujú hotovosti a chcú, aby ľudia platili takýmito digitálnymi spôsobmi, a preto je aj logický ten systém tých sociálnych kreditov. Ale je šialené, keď dnes hovoríme o nejakom vyspelom demokratickom západnom svete a Kanada tieto čínske kroky opakuje, ako keby ich chcela zrkadliť. A to isté nás čaká v Európskej únii. Otvorene sa o týchto veciach hovorí. V najbližších dňoch zrejme Európska komisia predstaví špeciálny nový návrh zákona, podľa tej spoločnej európskej legislatívy, ktorou chcú bojovať proti nejakej pedofílii, zneužívaniu detí, obchodovaniu s bielym mäsom, a budú mať konkrétne v spoločnosti právo čítať osobné komunikácie ľudí cez rôzne aplikácie, cez rôzne sociálne siete. To je absolútne šialenstvo. To je absolútne šialenstvo, ktoré sa dá neskutočne zneužívať a akákoľvek hodnotná morálna pohnútka, ktorá k takémuto nedemokratickému zákroku môže viesť, jednoducho nie je ospravedlniteľná. Či už povedia o boji proti terorizmu, financovaniu nejakých nebezpečných organizácií, obchodovaniu s bielym mäsom, proste nesmie nejaký konkrétny úradník alebo nebodaj ešte nejaká súkromná spoločnosť, ktorú si Európska komisia najme, čítať súkromné správy ľudí. Takýmto nedemokratickým spôsobom postupujeme ďalej. A to sa týka aj digitálneho eura. Týka sa to celej premeny tohto sveta a premeny toho monetárneho systému, ktorému sa musíme jednoducho postaviť. My nie sme proti tomu, aby ľudia platili kartami. Veď predsa nejaký štandardný technologický pokrok je normálnou súčasťou spoločnosti. Veď kto chce nech platí akýmkoľvek spôsobom. Podstatné je to, aby sme zachovali právo výber, aby ľudia mohli platiť kartami, mohli platiť naozaj telefónmi, mohli platiť hodinkami, neviem čím všetkým sa dnes platiť dá, ale aby mohli platiť aj tou hotovosťou. Lebo ak raz o ňu prídu, skončia naozaj veľmi zle. Stačí, že sa k moci dostane nejaký blázon, ktorý sa rozhodne, že tým ľuďom priškrtí krk a že budú poslúchať. A že je to možné dokazuje súčasná vláda. Dva roky kovidových opatrení, kedy ste si povedali, že je úplne normálne príčetné, ak nemôže slobodný občan prejsť z okresu do okresu, ak vy mu nedáte povolenie. Dva roky opatrení, keď po ôsmej hodine ľudia nemohli vychádzať z domu. Predstavte si, že by vám takéto nepríčetné veci povedal niekto pred dvoma rokmi, by ste povedali, nikdy nepríde k moci takýto magor, ktorý by toto zaviedol do praxe. A my sme si to všetci dva roky prežívali. A dnes stále táto istá vláda zneužíva vojnový konflikt na Ukrajine, aby mohla vládnuť v krízovej situácii. Táto istá vláda prijala opatrenie, na základe ktorého okresné úrady môžu prikázať ktorémukoľvek občanovi ubytovať uňho doma vojakov alebo nejakých imigrantov, či utečencov, kohokoľvek. Vláda môže prikázať ľuďom do svojich domovov ubytovať koho im povie. A my sa tvárime na to, že táto vláda by nezneužila nejaké svoje postavenie, nezneužila by právomoci? Nepoužívala by nedemokratické totalitné metódy pre potláčanie logických a úplne normálnych protestov svojich vlastných občanov? Veď to vidíme úplne všade. A o to viac nás motivuje táto skutočnosť podať tento návrh na zmenu ústavy. Aby sme ju doplnili o to, aby občania mali právo platiť hotovosťou, pretože to, čo vidíme, to, čo predvádzate, to, čoho ste schopní, to, čoho sú schopní totalitní byrokrati v Európskej komisii, to je jednoducho šialenstvo. To, čo nám ukázal ten kanadský príklad, to sú veci, ktoré nás musia zobudiť a povedať nám, že toto musíme zabrzdiť hneď v začiatkoch. To nikdy nemôže dospieť do stavu, že štát vypne občanovi bankový účet, lebo sa mu nepáči jeho politický názor. Veď my predsa nikdy nesmieme dospieť do toho čínskeho modelu riadenia štátu, do ktorého ale, bohužiaľ, smerujeme. Preto si myslím, že každý slobodne uvažujúci občan, každý demokraticky uvažujúci občan, každý, kto si váži ľudské práva a slobody jednotlivcov a myslí to skutočne vážne a nie sú to len nejaké frázy a pózy na tlačových konferenciách a vo volebných programoch, tak ten musí zahlasovať za takýto návrh. Tento návrh chráni všetkých liberálov, konzervatívcov, komunistov, proste každého, každého práva, nerozlišuje nejaké politické presvedčenie, nerozlišuje vieru, nerozlišuje nič, žiadne tieto atribúty, ale dáva ľuďom právo ostať slobodnými v časoch, kedy sa spoločnosť posúva k čoraz totalitnejším a totalitnejším kontúram v čase, keď sa slobody strácajú. V čase, keď súkromie a sloboda prestáva existovať, v čase, keď sloboda slova mizne a keď dochádza k absolútnej a nechutnej cenzúre, ktorú zase predvádza táto vláda tým, že napríklad nemala problém vypnúť konkrétne webové stránky bez akéhokoľvek odôvodnenia, bez akejkoľvek informácie toho konkrétneho prevádzkovateľa, bez akejkoľvek žiadosti, bez akéhokoľvek rozhodnutia súdu, jednoducho len tak na základe rozhodnutia jedného úradníka. Toto všetko sú veci, ktoré sa dnes aktívne dejú. A preto, keď mi niekto povie, že nikdy nedospejeme do tak šialenej budúcnosti, že nám zrušia hotovostné platby, možno v roku 2030, možno v roku 2035, bohvie, ale že ich jednoducho zrušia alebo si povedia, že aj tak tá hotovosť sa využíva tak strašne málo, že to už nemá význam. Každý predsa platí kartou, každý predsa platí hodinkami, všetko sa robí prevodom na účet, tak to nechajme len v tej rovine digitálnych prevodov. No tak ja si nemyslím, že je to nejaká šialená vízia. Však je to normálna, normálna predikcia, ku ktorej postupne smerujeme a každý z vás, kto uvažuje príčetne, vie, že mám pravdu. Čiže zaviesť hotovosť do ústavy je len posilnenie práv. Je len posilnenie práv občanov, posilnenie slobôd, posilnenie demokratického zriadenia a neexistuje, neexistuje argument, prečo by niečo také nemalo existovať.